कांग्रेस के वरिष्ठ नेता जयराम रमेश ने नई शिक्षा नीति में बदलाव पर राजनीति विज्ञान को लेकर सवाल पूछा।
केंद्र सरकार ने नई शिक्षा नीति 2020 को मंजूरी दे दी जिसके बाद केंद्रीय सूचना एवं प्रसारण मंत्री प्रकाश जावड़ेकर ने बुधवार को कहा कि कैबिनेट बैठक में आज नई शिक्षा नीति को मंजूरी दी गई. उन्होंने बताया कि 34 साल से शिक्षा नीति में परिवर्तन नहीं हुआ था, इसलिए यह बेहद महत्वपूर्ण है. शिक्षा नीति में बदलाव को लेकर विपक्षी दल केंद्र से सवाल भी कर रहे हैं. पूर्व केंद्रीय मंत्री और कांग्रेस के वरिष्ठ नेता जयराम रमेश ने राजनीति विज्ञान को लेकर सवाल किया है.
जयराम रमेश ने कुछ देर पहले ट्वीट किया, 'एक बात मेरे लिए स्पष्ट नहीं है कि नई शिक्षा नीति में क्या संपूर्ण राजनीति विज्ञान अभी भी विश्वविद्यालय के पाठ्यक्रम का हिस्सा है या नहीं?'
नई शिक्षा नीति में स्कूल एजुकेशन से लेकर हायर एजुकेशन तक कई बड़े बदलाव किए गए हैं. अब 5वीं कक्षा तक की शिक्षा मातृभाषा में होगी. हायर एजुकेशन के लिए (लॉ और मेडिकल एजुकेशन को छोड़कर) सिंगल रेगुलेटर रहेगा. उच्च शिक्षा में 2035 तक 50 प्रतिशत GER पहुंचाने का लक्ष्य है. साथ ही अब चार साल का डिग्री प्रोग्राम, फिर एमए और उसके बाद बिना एम फिल के सीधे पीएचडी कर सकते हैं.
केंद्रीय मंत्री प्रकाश जावड़ेकर ने कहा कि प्रधानमंत्री नरेंद्र मोदी की अध्यक्षता में मंत्रिमंडल की बैठक में 21वीं सदी की नई शिक्षा नीति को मंजूरी दी गई.